Քորի Մոնթեյթ

Քորի Ալան Մայքլ Մոնթեյթ (անգլ.՝ Cory Allan Michael Monteith, մայիսի 11, 1982(1982-05-11), Կալգարի, Ալբերտա, Կանադա - հուլիսի 13, 2013(2013-07-13), Վանկուվեր, Մետրո Վանկուվեր, Բրիտանական Կոլումբիա, Կանադա), կանադացի դերասան և երաժիշտ, որն առավել հայտնի է «Glee» ամերիկյան հեռուստասերիալում խաղացած Ֆին Հադսոնի դերով։


== Կենսագրություն ==


=== Վաղ տարիներ ===
Քորի Մոնթեյթը ծնվել է 1982 թվականի մայիսի 11-ին Կանադայի Ալբերտա նահանգի Կալգարի քաղաքում՝ Էն Մաքգրեգորի և Ջո Մոնթեյթի ընտանիքում և մեծացել է Վիկտորիայում (Բրիտանական Կոլումբիա)։ Ծնողները բաժանվել են, երբ Քորին յոթ տարեկան էր, և նա կրտսեր եղբոր՝ Շոնի հետ միասին ապրել է մոր հետ։ 9-րդ դասարանից հետո լքել է դպրոցը և երբեք չի սովորել քոլեջում։ Սակայն 2011 թվականի գարնանը, այնուամենայնիվ, Վիկտորիա քաղաքի այլընտրանքային դպրոցներից մեկում ստացել է դիպլոմ։ Վերջին տարիներին դերասանը ապրել է Լոս Անջելեսում, որտեղ նկարահանվել է «Glee» սերիալում։
Նախքան դերասան դառնալը աշխատել է տաքսու վարորդ, դպրոցական ավտոբուսի վարորդ, Walmart խանութի հրավիրող և տանիքագործ։


=== Կարիերա ===
2004 թվականից Մոնթեյթը կինոյում և հեռուստատեսությունում խաղացել է շուրջ 30 դեր։ Նա նկարահանվել է «Աստղային դարպասներ։ Ատլանտիդա», «Աստղային դարպասներ։ ԱԳ-1», «Գերբնական», «Սմոլվիլի գաղտնիքը», «Կայլ XY», «Ֆլեշ Գորդոն» սերիալներում, «Վերջնական նպատակակետ 3», «Սպիտակ աղմուկ 2։ Ճառագայթում», «Անտեսանելին», «Գազան» ֆիլմերում և այլն։
Դերասանին լայն ճանաչում է բերել 2009 թվականից Ռայան Մերֆիի «Glee» հանրաճանաչ սերիալում խաղացած ֆուտբոլային ակումբի անդամի և դպրոցական երգչախմբի մենակատարի դերը։
Մոնթեյթը նաև բախագործիքների երաժիշտ է և «Bonnie Dune» երաժշտական խմբի (ստեղծվել է 2005 թվականին) բեք վոկալիստ։


=== Հասարակական գործունեություն ===

2011 թվականի հունիսին Մոնթեյթը միացել է դերասաններ Ջոշ Հաթչերսոնին և Էվան Ջոգիայի և դարձել Straight But Not Narrow  արշավի դեմքը՝ ուղղված հոմոֆոբիայի դեմ պայքարին և հետերոսեքսուալ դեռահասների շրջանում սեռական փոքրամասնությունների հանդեպ հանդուրժողականության բարձրացմանը։
2011 թվականին Քորին, ինչպես նաև «Glee» սերիալից նրա մի քանի պաշտոնակիցներ միացել են The Young Storytellers Foundation բարեգործական կազմակերպությանը, որտեղ տարբեր հանրային ամերիկյան դպրոցների երեխաներ կարող էին գրել իրենց սեփական պատմությունները և տեսնել, թե ինչպես են դրանք կյանքի կոչվում տարբեր ելույթներում։
2012 թվականի մայիսին Քորի Մոնթեյթը Ռիչարդ Բրենսոնի հետ միասին նվիրաբերել է 25 000 դոլար և միացել Project Limelight անվամբ բարեգործական կազմակերպությանը, որն իր մեջ ներառել է կյանքին վտանգ սպառնացող երեխաների համար տարաբնույթ անվճար ծրագրեր։ Այդ ծրագրերը ներառում էին գիտելիքներ ստեղծագործության, երաժշտության, թատրոնի, երգեցողության և այլնի մասին։
Ավելի ուշ՝ 2012 թվականին, Քորի Մոնթեյթը հաճախել է «11th Annual Chrysalis Butterfly Ball», որտեղ գտնվել է իր ընկերուհու՝ «Glee» հեռուստասերիալի խաղընկեր Լիա Միշելի ուղեկցությամբ։ 11th Annual Chrysalis Butterfly Ball-ը անցկացվել է «Chrysalis» ոչ առևտրական բարեգործական կազմակերպության պատվին, որը զբաղվում է անտուն կարիքավոր անձանց օգնությամբ՝ նրանց տրամադրելով անհրաժեշտ ռեսուրսներ և աջակցություն՝ աշխատանք և բնակավայր գտնելու համար։


=== Անձնական կյանք ===
2011 թվականի հունիսից հանդիպել է Մելորի Մատոշի հետ։
2012 թվականի հունվարին Քորին հաստատել է, որ հանդիպում է «Glee» սերիալի խաղընկեր Լիա Միշելի հետ։


=== Թմրանյութի հետ խնդիրներ և մահ ===
Քորին վաղ մանկությունից խնդիրներ է ունեցել թմրանյութի հետ։ Դերասանի խոստովանությամբ արդեն 19 տարեկանում նա «համտեսել» է ամեն ինչ։ Անհանգստանալով նրա կյանքի համար՝ գործին միջամտել են ընկերներն ու մայրը։ Եվ հենց այդ ժամանակ նա առաջին անգամ գնացել է վերականգնողական կենտրոն, սակայն վերադառնալուց հետո շարունակել է անել այն, ինչ անում էր։ Այն բանից հետո, երբ Քորին հերթական անգամ իր ընտանիքի անդամներից մեկից գողացել է խոշոր գումար, նրան ներկայացվել է վերջնագիր. կամ այդ միջադեպի մասին կհայտնեն ոստիկանությանը, կամ նա կհրաժարվի թմրանյութերից։ «Ես գիտեի, որ ինձ կբռնեն, բայց ես այնպիսի հուսահատության մեջ էի, որ ինձ ոչինչ չէր անհանգստացում։ Դա օգնության ճիչ էր։ Եվ երբ նրանք ամեն ինչ իմացան, ես ասեցի այո, դա ես եմ արել։ Եվ դա եղել է առաջին ճշմարիտ բանը, որ ես ասել եմ վերջին տարիներին։»,- ասել է նա։ Մոնթեյթը ընտանիքի բարեկամի հետ տեղափոխվել է Նանայմո կանադական քաղաք և ստացել տանիքագործի աշխատանք՝ սկսելով կյանքի վերականգնողական ընթացքը։
2013 թվականի հուլիսի 13-ին Մոնթեյթին գտել են մահացած Վանկուվերի «Pacific Rim Hotel» հյուրանոցի 21-րդ հարկի իր համարում։ Մարմինը գտել են հյուրանոցի աշխատողները մոտավորապես կեսօրին (տեղի ժամով)։ Հերձումը ցույց է տվել, որ մահվան պատճառը դարձել է ալկոհոլի հետ գործածված հերոինի խառնուրդից հետո առաջացած օրգանիզմի թունավորումը։ Մահվանից երեք ամիս առաջ Մոնթեյթը դիմել է վերականգնողական կենտրոն՝ թմրանյութերի կախվածությունից ազատվելու համար, որտեղից դուրս է եկել ապրիլի 26-ին։ Հուլիսի 16-ին՝ հարազատների համար հրաժեշտի արարողությունից հետո, Մոնթեյթի մարմինը դիակիզվել է։


== Ֆիլմագրություն ==


== Ծանոթագրություններ ==